Ir-Regolament tal-Kunsill (KE) Nru 1553/95
tad-29 ta' Ġunju 1995
li jaġġusta, għall-ħames darba, is-sistema ta' għajnuna għall-qoton introdotta bil-Protokoll 4 anness mal-Att ta' Adeżjoni tal-Greċja
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra l-Att ta' Adeżjoni tal-Greċja, u partikolarment il-paragrafu 11 tal-Protokoll 4 dwar il-qoton, kif l-aħħar emendat bir-Regolament (KE) Nru 2760/94 [1],
Wara li kkunsidra r-Regolament tal-Kunsill (KEE) Nru 2052/92 tat-30 ta' Ġunju 1992 li jaġġusta, għat-tieni darba, is-sistema ta' għajnuna għal qoton introdotta bil-Protokoll 4 anness mal-Att ta'Adeżjoni tal-Greċja [2], u partikolarment Artikolu 5 tiegħu,
Wara li kkunsidra l-proposta tal-Kummissjoni [3],
Wara li kkunsidra l-opinjoni tal-Parlament Ewropew [4],
Wara li kkunsidra l-opinjoni tal-Kunsill Ekonomiku u Soċjali [5],
Billi reviżjoni ta' l-operat tas-sistema stabbilita bil-Protokoll 4 kif imsemmi f'Artikolu 5 tar-Regolament (KEE) Nru 2052/92 uriet li s-sistema għandha bżonn tkun aġġustata;
Billi studju fuq l-impatt tal-qoton li jikber fir-reġjuni fejn huwa pprattikat juri potenzjal għal żieda fil-produzzjoni f'dawk iż-żoni tal-Komunità l-aktar addattati għal dan il-prodott, waqt li titqies id-domanda tal-Komunità għall-fibra tal-qoton; billi l-kwantità massima garantita għandha b'hekk tiżdied;
Billi, min-naħa l-oħra, biex ikun żgurat li l-produzzjoni ta' dan il-prodott ma tespandix f'dawk ir-reġjuni anqas addattati u biex tkun evitata żieda fl-infieq, il-prezz ta' gwida għandu jkun imnaqqas fil-proporzjon taż-żieda fil-kwantità massima garantita u l-ebda limitu m'għandu jsir fuq it-tnaqqis fl-għajnuna jekk il-kwantità massima garantita tinqabeż; billi, meta jkun stabbilit il-prezz ta' gwida, għandu jitqies l-aġġustament fil-prezz f'ECU preskritt fir-Regolament tal-Kunsill (KE) Nru 150/95 tat-23 ta' Jannar 1995 li jemenda r-Regolament (KEE) Nru 3813/92 dwar l-unita’ tal-kontijiet u r-rati ta' konverżjoni li għandhom ikunu applikati għall-iskopijiet tal-politika agrikola komuni [6];
Billi, bil-ħsieb li tkun faċilitata l-aritmetika tal-budget u l-ġustizzja fost l-operaturi, kull differiment fit-tnaqqis tal-għajnuna m'għandux ikun permess;
Billi x-xejriet diverġenti tal-produzzjoni fl-Istati Membri produtturi pproduċew effetti mhux ekwitabbli fl-operat tas-sistemi ta' stabbilizzaturi; billi, bil-ħsieb li tkun stabbilita sistema aktar ġusta, għandha ssir dispożizzjoni sabiex, fejn il-kwantità massima garantita tinqabeż, l-għajnuna għandha titnaqqas proporzjonatament fl-Istati Membri responsabbli għall-eċċess; billi, madankollu, l-effett ta' tnaqqis bħal dan jista' jkun moderat, sal-punt li, wara li jitqies il-livell medju tal-prezz fuq is-suq dinji, l-istimi tal-budget ma jinqabżux; billi, barra minn hekk, għandha ssir dispożizzjoni li biha l-Istati Membri li huma potenzjalment produtturi tal-qoton jistgħu jibdew ikabbru l-qoton billi jistabbilixxu produzzjoni f'livell fejn is-sistema ta' l-istabbilizzaturi ma tapplikax;
Billi, biex jgħin lill-operaturi jmexxu programmi itwal ta' produzzjoni u ta' pproċessar, il-prezz ta' gwida u l-prezz minimu pagabbli lill-produttur biex jiżgura l-benefiċċji mill-għajnuna m'għandhomx jibqgħu jkunu stabbiliti kull sena;
Billi s-sistema ta' l-għajnuna għal produtturi żgħar tal-qoton stabbilita bir-Regolament (KEE) Nru 1152/90 [7] kellha l-effett li tbiddel l-istrutturi tal-produzzjoni sal-punt li għarrqet l-għan mixtieq; billi, għalhekk, is-sistema msemmija għandha tiġi abolita billi jitħassar ir-Regolament (KEE) Nru 1152/90;
Billi, wara li titqies il-problema ta' nixfa li sofra Stat Membru produttur u l-konsegwenzi serji għall-operaturi tiegħu, huwa partikolarment urġenti li tkun stabbilita sistema aktar ġusta ta' amministrazzjoni u peress li l-insegwiment ta' l-għanijiet l-oħra li jirriżultaw mill-analiżi tas-sistema fuq imsemmija wkoll jeħtieġ addattamenti mill-aktar fis possibbli; billi, partikolarment, is-sistema ta' għajnuna għall-produtturi ż-żgħar għandha titneħħa mill-aktar fis possibbli sabiex iġġib fit-tmiem l-użu ineffiċjenti u mhux mixtieq ta' fondi tal-Komunita’; billi l-miżuri diversi jiffurmaw parti mill-pakkett kollu; billi għandha għalhekk issir dispożizzjoni għal dawn il-miżuri kollha li għandhom ikunu applikati għas-sena ta' marketing 1995/96;
Billi l-esperjenza tista' turi li aġġustamenti oħra lis-sistema previsti fil-Protokoll fuq imsemmi huma meħtieġa; billi proċedura li tippermetti l Kunsill li jaġġusta s-sistema għandha għalhekk tiġi preskritta,
ADDOTTA DAN IR-REGOLAMENT:
Artikolu 1
Dan ir-Regolament jiddisponi għal aġġustamenti fis-sistema ta' għajnuna għall-produzzjoni tal-qoton prevista fil-paragrafi 3, 8, 9 u 11 tal-Protokoll 4 anness mal-Att ta'Adeżjoni tal-Greċja u aġġustat bir-Regolament (KEE) Nru 1964/87 [8].
Artikolu 2
"Artikolu 2
1. Kwantita’ massima garantita (KMG) hija hawnhekk stabbilita li għaliha l-għajnuna msemmija fil-punt 3 tal-Protokoll 4 dwar il-qoton għandha tingħata.
Din il-kwantita’ tkun stabbilita għal kull sena ta' marketing għal 1031000 tunnellata metrika ta' qoton fil-fosdqa.
2. Il-KMG għandha tkun allokata kif ġej fost l-Istati Membri (kwantita’ nazzjonali garantita - KNG):
Spanja: | 249000 tunnellata metrika, |
il-Greċja: | 782000 tunnellata metrika. |
3. Bla ħsara għal paragrafu 4, jekk matul sena ta' marketing il-produzzjoni attwali taqbeż il-KMG, il-prezz ta' gwida għal dik is-sena għandu jitnaqqas f'kull Stat Membru fejn il-produzzjoni taqbeż il-KNG b'perċentwal daqs nofs dak li bih inqabeż il-KNG. Dan it-tnaqqis għandu jkun stabbilit, min-naħa l-waħda, billi jitqies l-ammont li bih il-KMG ikun inqabeż u, min-naħa l-oħra, billi jittieħed il-proporzjon tad-differenza bejn il-produzzjoni attwali ta' kull Stat Membru u l-KNG tiegħu.
It-tnaqqis applikabbli jkun stabbilit skond il-proċedura preskritta f'Artikolu 12 tar-Regolament (KEE) Nru 1308/70 [9].
4. Jekk matul sena ta' marketing:
- id-dispożizzjonijiet tal-paragrafu 3 ikunu applikati,
- il-medja peżata tal-prezz tas-suq dinji adottat sabiex ikun stabbilit l-ammont ta' għajnuna tkun aktar minn 30,2 ECU għal kull 100kg, u
- in-nefqa totali tal-budget fuq is-sistema ta' għajnuna tkun anqas minn 770 miljun ECU,
id-differenza fil-budget imsemmija fit-tielet inċiż għandha tintuża sabiex tiżdied l-għajnuna f'kull Stat Membru fejn il-produzzjoni attwali taqbeż il-KNG tagħha.
Madankollu, l-ammont ta' għajnuna, miżjud skond l-ewwel subparagrafu, ma jistax jaqbeż:
- l-ammont ta' għajnuna kalkolat mingħajr l-applikazzjoni tal-paragrafu 3, lanqas l-ammont ta' għajnuna kkalkolat wara l-applikazzjoni tal-paragrafu 3, fuq il-bażi ta' KMG ta' 1120000 tunnellata metrika ta' qoton fil-fosdqa fejn il-KNG għal Spanja huwa ta' 270000 tunnellata metrika u l-KNG għall-Greċja huwa ta' 850000 tunnellata metrika.
Ir-regoli dettaljati biex tkun determinata ż-żieda fl-għajnuna u l-informazzjoni li għandha tkun provduta mill-Istati Membri lill-Kummissjoni għal din id- determinazzjoni għandhom ikunu stabbiliti skond il-proċedura preskritta f'Artikolu 12 tar-Regolament (KEE) Nru 1308/70.
5. Il-paragrafi 3 u 4 ma japplikawx għall-Istati Membri għajr għall-Greċja u għal Spanja. Madankollu, fil-każ li f'wieħed minn dawn l-Istati Membri, il-produzzjoni attwali tal-qoton fil-fosdqa taqbeż l-1500 tunnellata metrika matul is-sena ta' marketing u l-produzzjoni attwali tal-Komunita’ taqbeż il-KMG, il-prezz ta' gwida għandu jitnaqqas fl-Istat membru konċernat b'perċentwali daqs nofs dak li bih il-kwantita’ ta' 1500 tunnellata metrika tinqabeż."
Artikolu 3
"8. Il-prezz ta' gwida għandu jkun stabbilit għal 106,30ECU għal kull 100kg ta' qoton fil-fosdqa.
Dan il-prezz jirrigwarda qoton:
- ta' kwalita’ ġusta, b'saħħitha u li tinbiegħ fis-suq,
- li għandu 10 % kontenut ta' ndewwa u 3 % kontenut ta' impurita,
- li jkollu l-karatteristiċi meħtieġa biex jipproduċi, wara li titneħħa l-fosdqa, 32 % fibri grad 5 (abjad medju) ta' 28mm tul (1-3/32M)."
Artikolu 4
"8a. Għajnuna għall-produzzjoni għandha tingħata lil dawk l-impriżi li jixtru qoton fil-fosdqa bi prezz għall-anqas daqs dak minimu. Il-prezz minimu għandu jkun stabbilit għal 100,99 ECU għal kull 100kg ta' qoton fil-fosdqa għall-kwalita’ magħżula għall-prezz ta' gwida fl-għatba tal-farm."
Artikolu 5
Il-punt (a) tat-tieni subparagrafu tal-paragrafu 9 tal-Protokoll 4 għandu jitħassar.
Artikolu 6
"11. Qabel il-bidu tas-sena ta' marketing 1999/2000 l-aktar tard, il-Kummissjoni għandha tibgħat lill-Kunsill rapport ta' l-operat tas-sistema ta' għajnuna għall-qoton. Jekk ir-rapport juri li huwa meħtieġ, il-Kunsill, waqt li jaġixxi b’maġġoranza kwalifikata fuq proposta mill-Kummissjoni u wara li jkun ikkonsulta l-Parlament, għandu jiddeċiedi fuq xi aġġustamenti tas-sistema, wara li titqies l-esperjenza miksuba fl-operat ta' kemm din is-sistema kif ukoll tas-sistema ta' appoġġ għall-uċuħ tar-raba’ għall-ħrit."
Artikolu 7
Ir-Regolament (KEE) Nru 1152/90 għandu jitħassar b'effett mill-1 ta' Settembru 1985. Madankollu, għandu jkompli japplika għal talbiet għall-għajnuna rigward is-sena ta' marketing 1994/95.
Artikolu 8
Dan ir-Regolament għandu jidħol fis-seħħ fil-ġurnata tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jgħodd mis-sena ta' marketing 1995/96.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fid-29 ta' Ġunju 1995.